Rossiya Xabarovsk yaqinidagi Kamenniy Ruchey bazasida saqlanayotgan uzoq masofaga raketa tashuvchi Tu-22M3 samolyotlarini konservatsiyadan chiqarishga va modernizatsiyadan so‘ng kosmik-havo kuchlari tarkibiga qaytarishga qaror qildi. Bu haqda MilitaryWatch xabar bermoqda. Samolyot Qozondagi aviazavodga keltirilishi va Tu-22M3M darajasigacha modernizatsiya qilinishi kutilmoqda, shundan so‘ng u foydalanishga topshiriladi. Nashrning qayd etishicha, Tu-22M3 hali-hamon Yevropa va Osiyo-Tinch okeani mintaqasidagi nishonlarga aniq zarba beruvchi zamonaviy qurol bo‘lib qolmoqda. Bundan tashqari, modernizatsiya davomida uni gipertovushli «Kinjal» raketalari bilan qurollantirish mumkin bo‘ladi. Xabar qilinishicha, hozirda Rossiya kosmik-havo kuchlari ixtiyorida 1,8 mingdan ortiq samolyot bor.